Tør du lægge dit liv i hænderne på en robot? Det gjorde Erik Julsgaard, da han i efteråret fik konstateret kræft i blæren for anden gang. - Så besluttede jeg mig for, at det var slut med at prøve at blive opereret på den skånsomme måde, hvor man beholder sin blære, siger tidligere patient, Erik Julsgaard. Operationen fik han i november, og den blev foretaget med robotteknologi. - Jeg vil hellere opereres af en robot, for så får man kun de der fem huller, siger han og tilføjer: - Det var et spørgsmål om at overleve. Ikke et spørgsmål om, jeg var bange eller ej, for jeg var nødt til det. Aalborg Universitetshospital var allerede blandt landets førende på området, men med robotteknologi der udvikler sig hurtigt, kræver det det nyeste udstyr at være blandt de bedste. Derfor blev det torsdag markeret, da Aalborg Universitetshospital fik tre helt nye robotter. Robotten gør det bedre De nye maskiner betyder, at nordjyderne kan blive opereret for blandt andet blære-, nyre- og prostatakræft med større præcision. Samtidig giver operationen færre sår og kortere helingstid. - Sygehuset har den nyeste teknologi, der kan give det sikreste indgreb. På den måde kan du få et kortere forløb, mindre blødninger og færre komplikationer, siger Thomas Boserup Halphen, ledende overlæge på urologisk afdeling på Aalborg Universitetshospital. - Det er meget glædeligt for Region Nordjylland og for Aalborg Universitetshospital. Som at være inde i patientens krop Robotten betjenes af en specialiseret kirurg og med to konsoller, er det også muligt for en læge under oplæring at styre operationen med en kirurg på sidelinjen. - Med robotteknologi har du et tredimensionelt syn, så det ser nærmest ud til, at du er inden i patientens mave, siger Knud Fabrin, overlæge på urinvejskirurgisk afdeling. - Teknikken er utrolig sikker, og jeg kan ikke huske nogle tilfælde, hvor det har svigtet os, siger Knud Fabrin, overlæge på urinvejskirurgisk afdeling. Flere investeringer i vente De tre robotter er dog en omkostelig affære til en samlet pris af 39 millioner kroner, som Melsen Fonden og regionsrådet har finansieret. For de er alle pengene værd. Det er Mads Duedahl (V), regionrådsformand i Region Nordjylland, ikke i tvivl om. - Der skal bruges mange penge på robotteknologi, fordi det er afgørende for vores sundhedvæsen. Vi skal sørge for at få så mange som muligt igennem og gøre det med den højest mulige kvalitet. Der er derfor mange flere robotter i vente. Se mere i indslaget her:

Referat:
Aalborg Universitetshospital har nu taget endnu et syvmileskridt indenfor robotteknologi med tre nye kirugirobotter.